15 Maart : Luister en doen… soos Jesus. - Jan van der Watt - www.bybelkennis.co.za
by Mitch Kalp · Published 15/03/2017 · Updated 01/03/2017
Luk 6:39-7:17 (fokus 6:43-49)
'n Mens se geestelike fondamente is belangrik, want dit is wat jou in storms staande moet hou (6:47-49). Ons almal se geestelike huise word soms maar deur storms getref. Ons word almal hartseer, raak teleurgesteld of kom in krisisse. Die groot vraag is egter of jou geestelike huis gaan bly staan of gaan wegspoel. Dit hang van jou fondamente af.
Geestelike fondamente bestaan uit 'n mengsel van luister en doen… luister wat die Here sê en doen wat Hy vra. As een van die twee kortkom verbrokkel die fondment. Daar is mense wat graag "luister" maar nooit so ver kom om te doen nie. Hulle fondamente is niks meer as sand nie.
Om na God te luister laat jou besef dat die geheim van die ware lewe by God en nie in die wêreld nie lê nie. Wêreldse dinge moet nooit vir jou so belangrik word dat dit jou hart steel nie. Nee, jou hart moet altyd God s'n bly. Die ritme van jou hart moet God s'n volg. God se manier van kyk na dinge en sy wil vir die lewe, moet jou kyk en wil word. As jy so na hom luister sal jy in pas met Hom kom. Dan sal jy sommer ook weet hoe om reg te doen ook.
Dit is hierdie ingesteldheid en toewyding wat maak dat ons sal doen wat die Here vra. Jy sal jou kop kan optel en selfs in moeilike omstandighede nog God se pad kan loop. Ja, jy sal krisisse kan hanteer omdat geen krisis vir jou groter as God kan wees nie.